**ΓΛΩΣΣΙΚΗ ΕΝΟΤΗΤΑ 1η Η ΕΛΛΑΔΑ ΣΤΟΝ ΚΟΣΜΟ**

**Α. ΚΕΙΜΕΝΟ 1ο  
Μαμά, μην κλαις, θα τα λέμε στο «skype»…**

*Παλιά μετανάστευαν εξαιτίας της φτώχειας. Κουβαλούσαν τις αναμνήσεις τους σαν ξόρκια για τους δράκους της ξενιτιάς κι έσερναν, εκτός από τους ταπεινούς τους μπόγους, την υπόσχεση για επιστροφή. Τώρα φεύγουν οργισμένοι. Στις βαλίτσες κουβαλάνε τα πτυχία τους, βουβό θυμό κι ένα δακρυσμένο άι σιχτίρ για την πατρίδα που τους αποβάλλει σαν ανεπιθύμητα μπάσταρδα. Φεύγουν νέοι με μεταπτυχιακά αλλά και απελπισμένοι μεσήλικες. Όπως ο γιατρός, μέλος του διοικητικού συμβουλίου του Ιατρικού Συλλόγου Θεσσαλονίκης, που πήγε στην Αγγλία αγανακτισμένος με όσα βίωνε στα ελληνικά νοσοκομεία. Σαν την Ξένια που γύρισε δυο φορές την Ευρώπη και τώρα ζει ως περιζήτητη εργαζόμενη στη Ζυρίχη πριν ακόμη γίνει 25 χρονών. Άριστη στο σχολείο, στο πανεπιστήμιο, για τους Ελβετούς. Η πατρίδα της όμως της έκοβε την ανάσα με λαβή επιδέξιου στραγγαλιστή.*

*Φεύγουν νιώθοντας τυχεροί αν καταφέρουν και βρουν χώρα υποδοχής: μηχανικοί και επαγγελματίες από τον χώρο της υγείας, λογιστές και φοροτεχνικοί, ναυπηγοί και αρχιτέκτονες, γεωπόνοι και χημικοί, κτηνίατροι και φυσιοθεραπευτές, τεχνολόγοι πυρηνικής ιατρικής και οδοντίατροι, λογοθεραπευτές και μαίες, μηχανικοί αυτοκινήτων και συγκολλητές, κλειδαράδες και χτίστες, ξυλουργοί και υδραυλικοί, ηλεκτρολόγοι και ψυκτικοί. Κάθε οικογένεια και ένας μετανάστης.*

*Παρηγορούν τους δικούς τους «μην κλαις, βρε μαμά, θα μιλάμε στο σκάιπ». Η θέση όμως στο κυριακάτικο τραπέζι θα είναι άδεια. Σε πέντε ηλεκτρονικά λεπτά τι να πεις; Για ποιον καημό, ποιο όνειρο και πόνο, πώς να τσουγκρίσεις το ποτήρι στη χαρά;*

*Θα περιμένουν όλοι το καλοκαίρι. Αν η εταιρεία δώσει άδεια. Αλλά ποιος τα σκέφτεται αυτά τώρα που στο μυαλό υπάρχει το σχέδιο -και η όποια ευκαιρία- για δραπέτευση. Γιατί το πατρώο χώμα είναι φυλακή, κυρίως για τους αθώους. Οι άλλοι μια ζωή θα ξεφεύγουν.*

*Τώρα στα αεροδρόμια οι συγγενείς δεν κουνάνε πια μαντήλια κι αυτοί που φεύγουν αφήνουν σε όσους μένουν μοναχά τις ελπίδες πως όταν περάσουν τα χρόνια ενδέχεται να ξεθυμάνει ο θυμός, να μείνει μόνο η γλύκα στιγμών με συγγενείς και φίλους.*

Απόστολος Λυκεσάς, *[Έθνος](http://www.ethnos.gr/entheta.asp?catid=25862&subid=2&pubid=63608447" \t "_blank)*, (Forum), 29/01/2012(διασκευή)

1. Να αναγνωρίσετε το κειμενικό είδος και να αναγνωρίσετε κάποια χαρακτηριστικά του.
2. Nα σχολιαστούν τα εκφραστικά μέσα που χρησιμοποιεί ο συγγραφέας στις παρακάτω προτάσεις/περιόδους:  
   *«Κουβαλούσαν τις αναμνήσεις…επιστροφή», «Τώρα στα αεροδρόμια…με συγγενείς και φίλους».*
3. Με ποιον τρόπο αναπτύσσεται η πρώτη παράγραφος;
4. *Παρηγορούν τους δικούς τους «μην κλαις, βρε μαμά, θα μιλάμε στο σκάιπ». Η θέση όμως στο κυριακάτικο τραπέζι θα είναι άδεια. Σε πέντε ηλεκτρονικά λεπτά τι να πεις; Για ποιο καημό, ποιο όνειρο και πόνο, πώς να τσουγκρίσεις το ποτήρι στη χαρά;*Με αφορμή την παραπάνω παράγραφο, να γράψετε ένα κείμενο για τις δυσκολίες της καθημερινότητας ενός νέου μετανάστη στην εποχή μας. Το κείμενό σας μπορεί να έχει τη μορφή διαλόγου που υποτίθεται ότι διεξάγεται στο skype ή να είναι ένας μονόλογος.

**Β.** Τρεις σημαντικοί νεοέλληνες ποιητές μιλούν για την Ελλάδα. Ποια χαρακτηριστικά της μορφολογίας της χώρας μας μπορείτε να διακρίνετε; Να τα αναφέρετε και να σημειώσετε δίπλα τους αντίστοιχους στίχους.

**Οδυσσέας Ελύτης , “Τρελοβάπορο” (από τη συλλογή Ο Ήλιος ο Ηλιάτορας 1971)**

Βαπόρι στολισμένο βγαίνει στα βουνά  
           κι αρχίζει τις μανούβρες «βίρα μάινα»  
  
Την άγκυρα φουντάρει στις κουκουναριές  
            φορτώνει φρέσκο αέρα κι απ' τις δυο μεριές  
  
Είναι από μαύρη πέτρα κι είναι απ' όνειρο  
           κι έχει λοστρόμο αθώο ναύτη πονηρό  
  
Από τα βάθη φτάνει τους παλιούς καιρούς  
          βάσανα ξεφορτώνει κι αναστεναγμούς  
  
Έλα Χριστέ και Κύριε λέω κι απορώ  
            τέτοιο τρελό βαπόρι τρελοβάπορο  
  
Χρόνους μας ταξιδεύει δε βουλιάξαμε  
            χίλιους καπεταναίους τους αλλάξαμε  
  
Κατακλυσμούς ποτέ δε λογαριάσαμε  
            μπήκαμε μές στα όλα και περάσαμε  
  
Κι έχουμε στο κατάρτι μας βιγλάτορα  
           παντοτινό τον Ήλιο τον Ηλιάτορα!

### Γιώργου Σεφέρη, «[Ο τόπος μας είναι κλειστός]», Ι', Μυθιστόρημα (απόσπασμα)

Ο τόπος μας είναι κλειστός, όλο βουνά  
που έχουν σκεπή το χαμηλό ουρανό μέρα και νύχτα.  
Δεν έχουμε ποτάμια δεν έχουμε πηγάδια δεν έχουμε πηγές,  
μονάχα λίγες στέρνες, άδειες κι αυτές, που ηχούν και πού  τις προσκυνούμε.  
Ήχος στεκάμενος κούφιος, ίδιος με τη μοναξιά μας  
ίδιος με την αγάπη μας, ίδιος με τα σώματά μας.  
Μας φαίνεται παράξενο που κάποτε μπορέσαμε να χτίσουμε  
τα σπίτια τα καλύβια και τις στάνες μας.  
Κι οι γάμοι μας, τα δροσερά στεφάνια και τα δάχτυλα  
γίνουνται αινίγματα ανεξήγητα για την ψυχή μας.  
Πώς γεννήθηκαν πώς δυναμώσανε τα παιδιά μας;

Ο τόπος μας είναι κλειστός. Τον κλείνουν  
οι δυο μαύρες Συμπληγάδες. Στα λιμάνια  
την Κυριακή σαν κατεβούμε ν' ανασάνουμε  
βλέπουμε να φωτίζουνται στο ηλιόγερμα  
σπασμένα ξύλα από ταξίδια που δεν τέλειωσαν  
σώματα που δεν ξέρουν πια πώς ν' αγαπήσουν. [πηγή: Γιώργος Σεφέρης, Ποιήματα, Ίκαρος, Αθήνα 1998 (19η έκδ.), σ. 55]

## ***Γιάννης Ρίτσος “Ο τόπος μας”***(από τη συλλογή Ο τοίχος μέσα στον καθρέφτη, γραμμένο στις 13 Δεκεμβρίου 1967 στο Παρθένι της Λέρου, όπου είχε εξοριστεί ο ποιητής από τη δικτατορία.)

Ανεβήκαμε πάνω στο λόφο να δούμε τον τόπο μας –

φτωχικά, μετρημένα χωράφια, πέτρες, λιόδεντρα.

Αμπέλια τραβάν κατά τη θάλασσα. Δίπλα στ’ αλέτρι

καπνίζει μια μικρή φωτιά. Του παππουλή τα ρούχα

τα σιάξαμε σκιάχτρο για τις κάργιες. Οι μέρες μας

παίρνουν το δρόμο τους για λίγο ψωμί και μεγάλες λιακάδες.

Κάτω απ’ τις λεύκες φέγγει ένα ψάθινο καπέλο.

Ο πετεινός στο φράχτη. Η αγελάδα στο κίτρινο.

Πώς έγινε και μ’ ένα πέτρινο χέρι συγυρίσαμε

το σπίτι μας και τη ζωή μας; Πάνω στ’ ανώφλια

είναι η καπνιά, χρόνο το χρόνο, απ’ τα κεριά του Πάσχα –

μικροί μικροί μαύροι σταυροί που χάραξαν οι πεθαμένοι

γυρίζοντας απ’ την Ανάσταση. Πολύ αγαπιέται αυτός ο τόπος

με υπομονή και περηφάνεια. Κάθε νύχτα απ’ το ξερό πηγάδι

βγαίνουν τ’ αγάλματα προσεχτικά κι ανεβαίνουν στα δέντρα.